Tove Jansson
Tove Marika Jansson — 1914-yil 9-avgust — 2001-yil 27-iyun) shved tilida soʻzlashuvchi fin yozuvchisi, romannavis, rassom, illyustrator va komikslar muallifi. Sanʼatkor ota-onalar tarbiyasini olgan Jansson 1930-yildan 1938-yilgacha Stokgolm, Xelsinki va Parijda sanʼat sohasida tahsil olgan. Uning ilk shaxsiy koʻrgazmasi 1943-yilda boʻlib oʻtdi. Bundan tashqarii, Tove koʻplab nashrlar uchun hikoya va maqolalar yozgan, shuningdek, kitob muqovalari va boshqa maqsadlar uchun grafik ijod namunalarini yaratgan. Adiba umrining oxiriga qadar rassom va yozuvchi sifatida faoliyatini davom ettirdi. Jansson 1945-yilda "Muminlar va Buyuk Toʻfon" asaridan boshlab bolalar uchun Muminlar turkumidagi kitoblarni yozishga kirishgan. 1946 va 1948-yillarda nashr etilgan keyingi ikkita kitob — Muminlandiyadagi kometa va Mumintroll Fin oilasi birinchi kitob bilan birga misli koʻrilmagan darajada sotildi. Bolalar yozuvchisi sifatidagi faoliyati uchun Tove 1966-yilda Hans Kristian Andersen medali bilan taqdirlandi. Muminlar asari dastlab Janssonning oʻzi tomonidan komikslar seriyasi yaratilishiga turtki boʻldi. 2016-yilda Tove Jansson nomi Uill Eysner mukofoti shon-sharaf zaliga kiritildi . 1968-yilda yozilgan yarim avtobiografik xarakterdagi Bildhuggarens dotter (Haykaltaroshning qizi) asari bilan oʻz ijodini boshlagan Jansson oltita roman yozdi; koʻpchilik sevgan Sommarboken (Yoz kitobi) va besh tomli kattalar uchun hikoyalar toʻplami shular jumlasidandir.